אופליה שטראל

אופליה שטראל (7 בספטמבר 1940 – 4 באפריל 2022) הייתה שחקנית קולנוע ותיאטרון ישראלית. זוכת פרס כינור דוד.

 ביוגרפיה 
שטראל נולדה בשם אופליה סטרול בעיר פלטיצ'ן במערב מולדובה.

בגיל 15 החלה להופיע בתיאטרון היהודי הממלכתי בבוקרשט. בין השאר גילמה את הבת האילמת בהצגה אמא קוראז' וילדיה לצד דינה קניג. השתתפה גם בסרטים.

לאחר שגילמה כ-30 תפקידים, עלתה לישראל בשנת 1964, כשהייתה בת 24.

 משחק 

 תיאטרון 
ב -1965 שיחקה בהצגה "בלוז למיסטר צ'ארלי" מאת ג'יימס בולדווין שביים אברהם ניניו בתיאטרון הבימה, ובהצגה "השקיעה" מאת יצחק באבל שביים שרגא פרידמן בתיאטרון הבימה.

בשנים 1973-1974 העלתה מופע ובו מונולוגים וקטעי מחזות ביידיש בבית לייוויק.

ב-1975 העלתה מופע בו קטעי מחזות של אלדו ניקולאי שביים ראדו מירון. הבכורה הייתה במועדון קינג ביפו. באותה שנה גילמה את בלאנש בהצגה חשמלית ושמה תשוקה מאת טנסי ויליאמס שביים ראדו מירון ב"תיאטרול נוסרטו" (התיאטרון שלנו). ב-1978 גילמה את מולי בהצגה "המטבח" מאת ארנולד וסקר שביים עמרי ניצן; גילמה פיה בהצגה "חלום ליל קיץ" מאת שייקספיר שביים עמרי ניצן, וגילמה את קסנדרה בהצגה "טרוילוס וקרסידה" מאת שייקספיר שעיבד וביים דוד אסריג.

ב-1980 שיחקה בהצגה "גע בי בגעגוע" מאת מתי רגב שביים מנחם בינצקי בצוותא, וביימה את ההצגה "מלאך השלג" מאת לואיס ג'ון קרלינו, בה גם שיחקה יחד עם פולי רשף. ב-1981 שיחקה בהצגה "חברות" מאת לולה בלון שביימה רות חזן בצוותא. ב-1982 שיחקה בהצגה "אלקה" מאת יוסף בר-יוסף שביים עידן גזית. ההצגה עלתה באולם הקטן של הבימה. ב-1983 העלתה את המופע "נשים וזמנים קשים" - שירים וקטעי מחזות מאת ברטולט ברכט שביים אימרי גולדשטיין. המופע עלה בין השאר במוזיאון תל אביב. באותה השנה העלה החוג לאמנות התיאטרון בפקולטה לאמנויות ע"ש יולנדה ודוד כץ באוניברסיטת תל אביב את ההצגה "מעגלים" המבוססת על סיפוריה של שטראל, שעיבד וביים דוד ברסלבי.

ב-1985 כתבה ושיחקה בהצגה "פגישה ביער" שביימה עדינה טל בפסטיבל עכו. ב-1987 שיחקה בהצגת היחיד "גן העדן" על פי אלדו ניקולאי ואלברטו מורביה שביים מנחם בינצקי בתיאטרון הספרייה.

ב-1987 שיחקה ב"תביי" - 2 מחזות יוונים (אדיפוס המלך ואנטיגונה, תרגם: ט. כרמי) שעיבד וביים עודד בארי בתיאטרון הקומה השלישית.

ב-1990 שיחקה בהצגת היחיד "פילגש" מאת ארנולד וסקר שביימה גבי אלדור בתיאטרונטו.

בשנת 2006 הופיעה בהצגת יחיד בשם "סיפורי אופליה" בה תיארה את ילדותה והתפקידים השונים שגילמה בתיאטרון ובקולנוע.

שטראל ניהלה את להקת "תיאטרון שוליים".

 קולנוע וטלוויזיה 
בשנת 1971 גילמה את התפקיד הראשי בסרט האימה הישראלי הראשון "המלאך היה שטן" שכתב וביים משה גז. הסרט יצא לאקרנים בשנת 1976. ב-1971 שיחקה גם בסרט "הסיקריקי" שביים מנחם בינצקי.

בשנת 1978 גילמה את סטלה המגמרת בסרט "אסקימו לימון". על תפקידה בסרט זכתה בפרס כינור דוד לשנת 1979. לדבריה, תפקיד זה פגע בקריירת המשחק שלה. למרות זאת, היא לא מתחרטת על משחקה בסרט זה: .

בהמשך השנה גילמה את פלסטינה בסרט "רובה חוליות" שכתב וביים אילן מושנזון, ושיחקה בסרט המתיחות הראשון בישראל "ישראלים מצחיקים". ב-1979 גילמה את רייצ'ה בסרט "הקוסם מלובלין" שביים מנחם גולן, גילמה את אופליה כהן בסרט "טעות במספר" ושיחקה בסרט "לא לעלות יותר" שכתב וביים זאב רווח.

ב-1980 שיחקה בסרט הקצר "פרה עיוורת" של מירה וייס. ב-1981 שיחקה בסרט העיט שביים יקי יושע. ב-1986 שיחקה בסרט סוף שבוע מטורף מאת אלי שרייבר שביים אילן מושנזון ובסרט האינסטלטור שכתב חנן פלד וביים מיקי בהגן.

בשנת 1997 שיחקה בסדרה "שמש" בתור אמו של נחום שמש. באותה שנה שיחקה בסרט סטודנטים בשם "מוזיקה" שכתב וביים אלון ויינשטוק בשנה השנייה ללימודיו בקמרה אובסקורה: בית הספר לאמנות.

בשנת 2011 השתתפה בסרט התיעודי "לאן נעלם משה גז" בבימויו של אבידע ליבני. במהלך הסרט, המתעד את חיפושו של ליבני אחרי במאי "המלאך היה שטן" חושפת שטראל את התחושות שליוו אותה במהלך צילומי הסרט, ולאורך השנים שחלפו מאז.

 כתיבה 

 1996 – ליל הפנינים, אופליה שטראל, קרן הוצאה לאור. קובץ של סיפורים מחייה של המספרת.

 פרסים 

 1979 – פרס כינור דוד כשחקנית השנה בקולנוע הישראלי, על תפקידה בסרט "אסקימו לימון".

 חיים אישיים 
שטראל הייתה רווקה, והחליטה שלא להביא ילדים לעולם. היא התגוררה עם בן זוגה אמיל לב בדירת עמידר ברמת אביב משנת 1964 ועד לפטירתה ב-4 באפריל 2022, בגיל 81, ממחלת הסרטן.

קישורים חיצוניים


 , (המשך הכתבה)







הערות שוליים

קטגוריה:עולים בשנות ה-1960
קטגוריה:ישראליות ילידות מולדובה
קטגוריה:ניצולי השואה: מולדובה
קטגוריה:ילדים בשואה: מולדובה
קטגוריה:ניצולות השואה: רומניה
קטגוריה:ילדים בשואה: רומניה
קטגוריה:שחקניות קולנוע וטלוויזיה ישראליות
קטגוריה:שחקניות תיאטרון ישראליות
קטגוריה:זוכי פרס כינור דוד
קטגוריה:זוכות פרס כינור דוד
קטגוריה:שחקניות קולנוע וטלוויזיה יהודיות רומניות
קטגוריה:ישראליות שנפטרו מסרטן
קטגוריה:ישראלים שנפטרו מסרטן
קטגוריה:ישראליות שנולדו ב-1940
קטגוריה:ישראלים שנולדו ב-1940
קטגוריה:ישראליות שנפטרו ב-2022
קטגוריה:ישראלים שנפטרו ב-2022